ITEL เพิ่มทุน 362 ล้านหุ้น ขาย PP-แจกวอร์แรนต์ 5:1
ITEL เพิ่มทุน 362 ล้านหุ้น แบ่งขาย PP จำนวน 40 ล้านหุ้น ส่วนอีก 322 ล้านหุ้น รองรับแจกฟรีวอร์แรนต์ผู้ถือหุ้นเดิม ในอัตรา  5:1
ITEL เพิ่มทุน 362 ล้านหุ้น ขาย PP จำนวน 40 ล้านหุ้น ส่วนอีก 322 ล้านหุ้น รองรับแจกฟรีวอร์แรนต์ผู้ถือหุ้นเดิม ในอัตรา  5:1
23 ก.พ. 2565

บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า ที่ประชุมคณะกรรมการบริษัทมีมติให้นำเสนอที่ประชุมสามัญผู้ถือหุ้นประจำปี 2565 พิจารณาอนุมัติการเพิ่มทุนจดทะเบียนจากเดิม 794,777,508 บาท เป็น 814,777,508 บาท ด้วยการออกหุ้นสามัญใหม่จำนวน 40,000,000 หุ้น มูลค่าที่ตราไว้หุ้นละ 0.50 บาท เพื่อรองรับการเพิ่มทุนแบบมอบอำนาจทั่วไป (General Mandate) โดยจะจัดสรรให้กับบุคคลในวงจำกัด (Private Placement) ซึ่งคิดเป็นร้อยละ 3.19 ของทุนชำระแล้ว
รวมทั้งจะเพิ่มทุนจำนวน 322,000,000 หุ้น มูลค่าหุ้นละ 0.50 บาท รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทครั้งที่ 4 (ITEL-W4) จำนวนไม่เกิน 322,000,000 หน่วย ที่จะจัดสรรให้แก่ผู้ถือหุ้นเดิมของบริษัทฯ ในอัตราส่วน 5 หุ้นสามัญต่อใบสำคัญแสดงสิทธิที่จะซื้อหุ้นสามัญ 1 หน่วย โดยไม่คิดมูลค่า กำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิในวันที่ 13 พฤษภาคม 2565
ทั้งนี้ ITEL-W4 มีอายุ 2 ปี อัตราการใช้สิทธิ ใบสำคัญแสดงสิทธิ 1 หน่วย สามารถซื้อหุ้นสามัญ 1 หุ้น ราคาการใช้สิทธิที่จะซื้อหุ้นสามัญ 11.50 บาทต่อหุ้น